《鄂渚招王昌龄张偾》
唐代·常建

刈芦旷野中，沙土飞黄云。
天晦无精光，茫茫悲远君。
楚山隔湘水，湖畔落日曛。
春雁又北飞，音书固难闻。
谪居未为叹，谗枉何由分。
午日逐蛟龙，宜为吊冤文。
翻覆古共然，名宦安足云。
贫士任枯槁，捕鱼清江濆。
有时荷锄犁，旷野自耕耘。
不然春山隐，溪涧花氤氲。
山鹿自有场，贤达亦顾群。
二贤归去来，世上徒纷纷。

作者简介：常建(708-765)，唐代诗人，字号不详，有说是邢台人或说长安（今陕西西安）人，开元十五年与王昌龄同榜进士，长仕宦不得意，来往山水名胜，过着一个很长时期的漫游生活。后移家隐居鄂渚。天宝中，曾任盱眙尉。